“የሕዳሴው ግድብ በሁላችን አደራ የተጀመረ የዕድገታችን መሠረት ነው፡፡” የሰቆጣ ከተማ ነዋሪዎች
ባሕር ዳር፡ መጋቢት 13/2012 ዓ.ም (አብመድ) የዋግ ኽምራ ብሔረሰብ አስተዳደር የሰቆጣ ከተማ አስተዳደር ነዋሪዎች የሕዳሴው ግድብን ለማጠናቀቅ በልዩ ልዩ የገቢ ማስገኛ አማራጮች እየተሳተፉ እንደሆነ ተናግረዋል።አብመድ ያነጋገራቸው የከተማዋ ነዋሪ ምክትል ኮማንደር አዱኛ ገብሩ ግድቡ በሁሉም ኢትዮጵያዊ ተሳትፎ ታምኖበት ሥራ የጀመረ በመሆኑ የበኩላቸውን ድጋፍ ማድረጋቸውን እንደሚቀጥሉ ተናግረዋል።ከአስተያየት ሰጪዎቹ መካከል ምክትል ኮማንደር አዱኛ ከዚህ በፊት በአራት ጊዜ ዙር ከ11 ሺህ ብር በላይ ድጋፍ ማድረጋቸውንና የተጣለባቸውን አደራም እንደሚወጡ ተናግረዋል።ባለፉት ሁለት ዓመታት የነበረው የገቢ ማሰባሰቡ መቀዛቀዝ ግድቡ በፍጥነት እንዳይጠናቀቅ እንዳያደርግ በሀገራዊ ስሜት መነሳሳት እንደሚያስፈልግም አሳስበዋል።ሌላዋ የከተማዋ ነዋሪ ወይዘሮ ሶፍያ አህመድ “የሕዳሴው ግድብ በሁላችን አደራ የተጀመረ የዕድገታችን መሠረት ነው” ብለዋል።